कोरोना वायरस स्ट्रेन का खतरा? लंदन से लौटी फ्लाइट्स के यात्री पॉजिटिव, दिल्ली में 5 और कोलकाता में 2 मामले
एयर इंडिया की फ्लाइट देर रात लंदन से आकर दिल्ली पहुंची थी और फ्लाइट के क्रू सदस्यों सहित सभी यात्रियों का कोरोना टेस्ट हुआ था, कुल 266 कोरोना टेस्ट किए गए थे जिनमें 5 लोग पॉजिटिव पाए गए हैं।
नई दिल्ली। लंदन से भारत पहुंच रही उडानों के कई यात्री कोरोना पॉजिटिव मिल रहे हैं। लंदन से दिल्ली लौटी एयर इंडिया फ्लाइट के 5 यात्री कोरोना पॉजिटिव मिलने के बाद अब लंदन से कोलकाता लौटी उड़ान के 2 यात्री भी पॉजिटिव मिले हैं। यूरोप के देशों में कोरोना वायरस के नए रूप Coronavirus Strain के खतरे को देखते हुए भारत ने ब्रिटेन से आने जाने वाली उड़ानों पर रोक लगा दी है लेकिन जो उड़ाने पहले से शेड्यूल थी उनके यात्रियों के लिए टेस्टिंग जरूरी की गई है और इसी टेस्टिंग में ये यात्री कोरोना पॉजिटिव निकले हैं।एयर इंडिया की फ्लाइट देर रात लंदन से आकर दिल्ली पहुंची थी और फ्लाइट के क्रू सदस्यों सहित सभी यात्रियों का कोरोना टेस्ट हुआ था, कुल 266 कोरोना टेस्ट किए गए थे जिनमें 5 लोग पॉजिटिव पाए गए हैं। पॉजिटिव पाए गए यात्रियों को केयर सेंटर में भेज दिया गया है और उनके सैंपल को आगे की जांच के लिए NCDC भेजा गया है। लंदन से कोलकाता वाली फ्लाइट रविवार को ही पहुंच गई थी और उसके यात्रियों की टेस्टिंग में 2 लोग पॉजिटिव पाए गए हैं।Coronavirus Strain के खतरे को देखते हुए भारत सरकार ने मंगलवार शाम को लंदन आने जाने वाली सभी फ्लाइट्स को 31 दिसंबर तक बंद कर दिया है। Coronavirus Strain को कोरोना के मौजूदा वायरस से ज्यादा घातक माना जा रहा है और कहा जा रहा है कि ब्रिटेन सहित यूरोप के कई देशों में इसका संक्रमण फैल चुका है। दुनिया के कई देशों ने यूरोप के लिए उड़ान सेवाएं रोक दी हैं। पिछले कुछ दिनों से यूरोप के देशों में कोरोना का संक्रमण तेजी से फैल रहा था और जांच में पता चला कि संक्रमण के पीछे Coronavirus Strain वजह है जो ज्यादा तेजी से फैलता है और ज्यादा घातक भी है। ब्रिटेन के प्रधानमंत्री बोरिस जॉनसन ने सोमवार को बताया कि Coronavirus Strain के बारे में अभी तक ज्यादा जानकारी नहीं मिल सकी और इससे निपटने के लिए सरकार अपनी रणनीति भी बदल रही है। यूरोप के कई देशों में हाल के दिनों में कोरोना वायरस के संक्रमण में तेजी से बढ़ोतरी हुई है। फ्रांस में कोरोना मामले 24.79 लाख तक पहुंच गए हैं जबकि ब्रिटेन में 20 लाख से अधिक केस हो चुके हैं, इटली में भी आंकड़ा 20 लाख के करीब पहुंचने वाला है। इसके अलावा स्पेन, जर्मनी, स्वीडन और बेल्जिमय में भी कोरोना का संक्रमण तेजी से फैल रहा है।